

**ΔΕΛΤΙΟ ΤΥΠΟΥ**

**ΤΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΟΥ ΤΜΗΜΑΤΟΣ ΑΙΜΟΣΤΑΣΗΣ ΤΗΣ ΕΛΛΗΝΙΚΗΣ ΑΙΜΑΤΟΛΟΓΙΚΗΣ ΕΤΑΙΡΕΙΑΣ**

**ΓΙΑ ΤΟΝ 12ο ΕΟΡΤΑΣΜΟ ΤΗΣ ΠΑΓΚΟΣΜΙΑΣ ΗΜΕΡΑΣ ΘΡΟΜΒΩΣΗΣ**

«ΑΠΟ ΤΗΝ ΚΕΦΑΛΗ ΜΕΧΡΙ ΤΑ ΑΚΡΑ:

**ΚΑΝΕ ΕΛΕΓΧΟ, ΠΡΟΛΑΒΕ ΤΗ ΘΡΟΜΒΩΣΗ, ΠΡΟΣΤΑΤΕΥΣΕ ΤΗΝ ΥΓΕΙΑ ΣΟΥ»**

Η 13η Οκτωβρίου καθιερώθηκε το 2014 ως η Παγκόσμια Ημέρα Θρόμβωσης (World Thrombosis Day,WTD) από την Διεθνή Εταιρεία Θρόμβωσης και Αιμόστασης (International Society on Thrombosis and Haemostasis, ISTH), διότι συμπίπτει με την ημέρα γέννησης του Rudolf Virchow (1821-1902), του πρωτοπόρου επιστήμονα στην μελέτη της παθοφυσιολογίας της θρόμβωσης. Η πρώτη Παγκόσμια Ημέρα

Θρόμβωσης εορτάστηκε το 2014 και φέτος είναι ο 12ος εορτασμός της.

Η Παγκόσμια Ημέρα Θρόμβωσης καθιερώθηκε με σκοπό να αυξήσει διεθνώς την γνώση σχετικά με την θρόμβωση, συμπεριλαμβανομένων των αιτιών της, των παραγόντων κινδύνου για την εμφάνισή της, των συμπτωμάτων της και της - βασισμένης σε επιστημονικές αποδείξεις- πρόληψης και θεραπείας της. Απώτερος σκοπός είναι η μείωση των θανάτων και της νοσηρότητας που προκαλείται από την θρόμβωση.

**ΣΗΜΑΝΤΙΚΟΙ ΣΤΟΧΟΙ ΤΗΣ ΕΝΗΜΕΡΩΣΗΣ**

1. Η αφύπνιση του κόσμου αναφορικά με την κλινική σημασία, τους κινδύνους, τα σημάδια και τα συμπτώματα της θρόμβωσης
2. Η ενθάρρυνση του κοινού να συζητήσει με τους επαγγελματίες υγείας σχετικά με τον κίνδυνο της θρόμβωσης και την ενδεδειγμένη πρόληψή της, καθώς και την αναζήτηση άμεσης ιατρικής φροντίδας εάν παρουσιάσουν σημάδια και συμπτώματα της θρόμβωσης.

ΓΝΩΡΙΖΟΝΤΑΣ ΤΑ ΓΕΓΟΝΟΤΑ: ΓΝΩΡΙΖΟΝΤΑΣ ΤΗΝ ΘΡΟΜΒΩΣΗ

***1 στους 4 ανθρώπους παγκοσμίως πεθαίνει από καταστάσεις που προκαλούνται από την θρόμβωση.***

***Η θρόμβωση ευθύνεται για τις τρεις πρώτες καρδιαγγειακές αιτίες θανάτου παγκοσμίως: το οξύ έμφραγμα του μυοκαρδίου, το ισχαιμικό αγγειακό εγκεφαλικό επεισόδιο και την πνευμονική εμβολή.***

***Περίπου 6 στις 10 θρομβώσεις συμβαίνουν σε ασθενείς κατά τη νοσηλεία τους στο Νοσοκομείο ή μέσα σε 3 μήνες μετά το εξιτήριο. Γι’ αυτό η θρόμβωση είναι η κύρια αιτία θανάτου στο Νοσοκομείο που θα μπορούσε να προληφθεί.***

Συνεπώς, η πρόληψη, η έγκαιρη διάγνωση και θεραπεία της θρόμβωσης θα οδηγήσει στη μείωση των θανάτων από θρόμβωση, στη σημαντική ελάττωση των συνολικών ποσοστών νοσηρότητας και θνησιμότητας από αυτή, ενώ θα βελτιώσει την ποιότητα ζωής παγκοσμίως.

ΤΙ ΕΙΝΑΙ Η ΘΡΟΜΒΩΣΗ;

**Θρόμβωση είναι ο σχηματισμός ενός θρόμβου αίματος σε ένα αιμοφόρο αγγείο (αρτηρία ή φλέβα).**

Τρεις βασικοί άξονες διαταραχών προκαλούν τη θρόμβωση, όπως τους περιέγραψε πρώτος ο Rudolf Virchow το 1864: 1) η βλάβη του ενδοθηλίου, 2) η υπερπηκτικότητα, και 3) η κυκλοφορική στάση του αίματος.

ΤΥΠΟΙ ΘΡΟΜΒΩΣΗΣ

Οι δύο μεγάλες κατηγορίες της θρόμβωσης είναι ***η αρτηριακή και η φλεβική θρόμβωση.*** Ο μηχανισμός δημιουργίας θρόμβου διαφέρει στις δύο αυτές κατηγορίες.

ΠΑΡΑΓΟΝΤΕΣ ΚΙΝΔΥΝΟΥ ΓΙΑ ΦΛΕΒΙΚΗ ΘΡΟΜΒΩΣΗ

Η φλεβική θρομβοεμβολική νόσος μπορεί να προσβάλλει άτομα και των δύο φύλων, σε όλες τις ηλικίες, ανεξάρτητα από φυλή και εθνικότητα, οφείλεται στο σχηματισμό θρόμβου στο φλεβικό δίκτυο και εκδηλώνεται συνηθέστερα ***ως εν τω βάθει φλεβική θρόμβωση των κάτω άκρων και ως πνευμονική εμβολή***. Η φλεβική νόσος είναι μια οξεία κατάσταση με χρόνια επακόλουθα.

*Καταστάσεις που μπορεί να συμβάλουν σε αυτό το φαινόμενο είναι:*

* ***Νοσηλεία για μεγάλο χρονικό διάστημα***
* ***Χειρουργικές επεμβάσεις***
* ***Καρκίνος και θεραπεία του***
* ***Ακινησία***
* ***Ηλικία άνω των 60***
* ***Οικογενειακό ιστορικό θρόμβωσης***
* ***Τραύμα***
* ***Οιστρογόνα/ορμονοθεραπεία***
* ***Κύηση και λοχεία***
* ***Παχυσαρκία***

ΠΑΡΑΓΟΝΤΕΣ ΚΙΝΔΥΝΟΥ ΓΙΑ ΑΡΤΗΡΙΑΚΗ ΘΡΟΜΒΩΣΗ

Οι 3 συνηθέστερες εντοπίσεις της αρτηριακής θρόμβωσης είναι το **οξύ έμφραγμα μυοκαρδίου, το ισχαιμικό αγγειακό εγκεφαλικό επεισόδιο και η περιφερική αποφρακτική αρτηριοπάθεια των κάτω άκρων**.

Κοινός παρονομαστής στις παραπάνω θρομβώσεις είναι η αθηρωματική νόσος των αγγείων, στην οποία συμβάλλει το **κάπνισμα, η αρτηριακή υπέρταση, ο σακχαρώδης διαβήτης, η δυσλιπιδαιμία, η παχυσαρκία και η καθιστική ζωή**. Η αρτηριακή θρόμβωση επομένως έχει ως υπόβαθρο μια χρόνια πάθηση και έχει οξέα απειλητικά για τη ζωή επακόλουθα.

ΘΕΡΑΠΕΥΤΙΚΗ ΑΝΤΙΜΕΤΩΠΙΣΗ ΤΗΣ ΘΡΟΜΒΩΣΗΣ

Η θεραπευτική αντιμετώπιση ποικίλλει ανάλογα με την εντόπιση, την σοβαρότητα, τον τύπο της θρόμβωσης, αλλά και το ιατρικό ιστορικό του ασθενούς.

ΓΕΝΙΚΕΣ ΠΛΗΡΟΦΟΡΙΕΣ

Στη χώρα μας και στα μεγάλα Νοσοκομεία λειτουργούν ειδικά Ιατρεία που παρακολουθούν ασθενείς με θρομβωτικές διαταραχές και ασθενείς που λαμβάνουν αντιθρομβωτικά φάρμακα για πρόληψη ή θεραπεία των θρομβοεμβολικών παθήσεων.

Η Διοικούσα Επιτροπή (ΔΕ) του Τμήματος Αιμόστασης της Ελληνικής Αιματολογικής Εταιρείας(Ε.Α.Ε.) είναι στη διάθεσή σας να σας δώσει τις απαραίτητες πληροφορίες αναφορικά με τα συμπτώματα μιας θρόμβωσης, τον έλεγχο που απαιτείται είτε σε επίπεδο προφύλαξης ή σε επίπεδο διάγνωσης ή σε αυτό της σωστής θεραπείας της θρόμβωσης, καθώς επίσης και για τα Νοσοκομεία στα οποία λειτουργούν εξειδικευμένα Ιατρεία Θρόμβωσης και Αιμόστασης.

Η ΔΕ εκδίδει κατά καιρούς κατευθυντήριες οδηγίες που αφορούν τη θρόμβωση και που αποτελούν state-of-the-art διεθνείς οδηγίες που μεταφράζονται και προσαρμόζονται στα δεδομένα του Ελληνικού πληθυσμού.

Η ΔΕ επιπλέον έχει δημιουργήσει Μητρώα καταγραφής σπανίων κληρονομικών και επίκτητων θρομβοφιλιών, πνευμονικών εμβολών και

Θρομβώσεων σε σπάνιες εντοπίσεις, όπου οι θεράποντες Ιατροί μπορούν να καταχωρούν τους ασθενείς τους, για ερευνητικούς σκοπούς.

Τέλος, η ΔΕ διαθέτει σελίδα στο Facebook, ενώ μπορεί κανείς να επικοινωνήσει μαζί μας μέσω της Ελληνικής Αιματολογικής Εταιρείας (τηλέφωνα: 2106466288, 2107211806, e-mail: info@eae.gr*,* site: [www.eae.gr](http://www.eae.gr/)).

Η Δ.Ε. του Τμήματος Αιμόστασης της Ελληνικής Αιματολογικής Εταιρείας

Πρόεδρος: Φώτης Γκιρτοβίτης

Αντιπρόεδρος: Μανώλης Παπαδάκης Γραμματέας: Βίκυ Δανηλάτου

Μέλη: Φρόσω Νομικού, Ηλίας Κυριάκου Καρπενήσι, 11 Οκτώβρη 2025